1. L-Unjoni Ewropea ilha żmien sieħba tar-Repubblika Demokratika tal-Kongo u tal-poplu tagħha u tagħti attenzjoni kontinwa lill-evoluzzjoni tas-sitwazzjoni politika, tas-sigurtà u umanitarja fil-pajjiż. 2. L-elezzjonijiet previsti fit-23 ta' Diċembru 2018 huma opportunità storika sabiex fir-Repubblika Demokratika tal-Kongo jseħħ l-ewwel trasferiment demokratiku u paċifiku tal-poter. L-Unjoni Ewropea ttenni l-appoġġ tagħha għall-organizzazzjoni ta' votazzjoni li għandha tkun inklużiva, trasparenti, kredibbli u paċifika, b'rispett sħiħ tad-drittijiet tal-bniedem u tal-libertajiet fundamentali. Il-Ftehim ta' Lejlet l-Ewwel tas-Sena u r-Riżoluzzjoni 2409 tal-Kunsill tas-Sigurtà tan-Nazzjonijiet Uniti jindikaw b'mod ċar lill-atturi politiċi kollha u l-partijiet ikkonċernati l-oħra l-kondizzjonijiet li għandhom jiġu osservati għal tmiem tal-kriżi li jkun dejjiemi, iż-żamma ta' elezzjonijiet kredibbli u t-trasferiment paċifiku tal-poter. L-Unjoni Ewropea tħeġġeġ lill-partijiet kollha kkonċernati biex jimplimentawhom. 3. Il-Gvern u s-CENI għandhom responsabbiltà kbira għall-ġejjieni tal-pajjiż. Huma jridu jaħdmu biex jiżguraw li l-elezzjonijiet jitmexxew tajjeb waqt li jiġu rispettati d-data prevista u l-istandards ta' trasparenza u effikaċja meħtieġa. L-osservazzjoni elettorali indipendenti minn organizzazzjonijiet reġjonali u mill-atturi tas-soċjetà ċivili jaqdu rwol essenzjali. Jeħtieġ li tkun assigurata l-parteċipazzjoni ġenwina tan-nisa fl-istadji kollha tal-proċess elettorali. L-UE tħeġġeġ ukoll lill-Gvern biex isaħħaħ il-fiduċja tal-eletturi u l-kredibbiltà tal-proċess u biex jimpenja ruħu b'mod trasparenti mal-partijiet ikkonċernati kollha fil-proċess kollu kemm hu, kif ukoll biex jiggarantixxi l-libertà fi ħdan l-arena politika. L-UE tappella lill-partijiet ikkonċernati kollha biex iżommu lura minn kull tixwix għal vjolenza, jirrispettaw il-kodiċi tal-imġiba u l-obbligi eżistenti, u biex isolvu d-differenzi ta' bejniethom b'mod paċifiku. Il-libertà tal-istampa u ta' manifestazzjoni paċifika u l-aċċess ekwu għall-media – skont l-obbligi internazzjonali tar-RDK – ser ikunu wkoll elementi essenzjali għall-kredibbiltà tal-proċess. 4. Is-sitwazzjoni fil-Lvant tal-pajjiż tirrikjedi aktar impenn mill-awtoritajiet Kongoliżi, anki sabiex il-votazzjoni hemmhekk tkun tista' tiġi organizzata fl-aħjar kundizzjonijiet possibbli. 5. L-Unjoni Ewropea ser issegwi b'attenzjoni l-iżvolġiment tal-elezzjonijiet fir-RDK. Iż-żamma ta' elezzjonijiet inklużivi, trasparenti, kredibbli u paċifiċi ser tkun importanti għall-involviment futur tagħha mal-awtoritajiet eletti b'mod demokratiku fir-RDK għall-iżvilupp tal-pajjiż fl-interess tal-poplu Kongoliż. Il-Pajjiżi Kandidati l-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll ir-Repubblika tal-Moldova u l-Georgia jallinjaw ruħhom ma' din id-Dikjarazzjoni. * Il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.